CELEX: 32010R0300
Language: fi
Date: 2010-04-12 00:00:00
Title: Komission asetus (EU) N:o 300/2010, annettu 12 päivänä huhtikuuta 2010 , nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Gentse azalea (SMM))

13.4.2010   
            
            
               FI
            
            
               Euroopan unionin virallinen lehti
            
            
               L 92/1
            
         KOMISSION ASETUS (EU) N:o 300/2010,
   annettu 12 päivänä huhtikuuta 2010,
   nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Gentse azalea (SMM))
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annetun neuvoston asetuksen (EY) N:o 510/2006 (1) ja erityisesti sen 7 artiklan 5 kohdan kolmannen ja neljännen alakohdan,
   sekä katsoo seuraavaa:
   
               (1)
            
            
               Belgian hakemus nimityksen ”Gentse azalea” rekisteröimisestä julkaistiin Euroopan unionin virallisessa lehdessä
                   (2) asetuksen (EY) N:o 510/2006 6 artiklan 2 kohdan mukaisesti ja mainitun asetuksen 17 artiklan 2 kohdan nojalla.
            
         
               (2)
            
            
               Saksa ilmoitti vastustavansa rekisteröintiä asetuksen (EY) N:o 510/2006 7 artiklan 1 kohdan mukaisesti. Vastaväite katsottiin voitavan ottaa tarkasteltavaksi mainitun asetuksen 7 artiklan 3 kohdan nojalla.
            
         
               (3)
            
            
               Saksa ilmoitti vastaväitteessä, että kyseisen nimen rekisteröinti olisi vastoin asetuksen (EY) N:o 510/2006 2 artiklaa ja vaarantaisi nimet, tavaramerkit tai tuotteet, jotka ovat olleet laillisesti markkinoilla vähintään viiden vuoden ajan ennen vastaväitteen julkaisupäivää.
            
         
               (4)
            
            
               Komissio kehotti 6 päivänä maaliskuuta 2009 päivätyllä kirjeellä kyseisiä jäsenvaltioita sopimaan asiasta keskenään noudattaen sisäisiä menettelyjään.
            
         
               (5)
            
            
               Koska Saksan ja Belgian välillä ei päästy sopimukseen säädetyssä määräajassa, komission on tehtävä päätös asetuksen (EY) N:o 510/2006 15 artiklan 2 kohdassa tarkoitetun menettelyn mukaisesti.
            
         
               (6)
            
            
               Komissio ei Saksan toimittamien tietojen perusteella voi päätellä, että nimityksen ”Gentse azalea” rekisteröinti olisi vastoin asetuksen (EY) N:o 510/2006 2 ja 3 artiklaa. Saksa väittää, että nimityksen yhteydessä rajattu maantieteellinen alue on suurempi kuin Gentin kaupunki, etteivät ”Gentse azalean” väitetyt ominaisuudet ole yhteydessä maantieteellisen alueeseen ja että kyseistä nimeä ei käytetä. Hakemuksessa esitetyt todisteet osoittavat, että ”Gentse azaleaa” tuotetaan rajatulla maantieteellisellä alueella myös Gentin kaupungin rajojen ulkopuolella, ja hakemus sisältää myös merkintöjä, jotka todistavat nimen käytöstä kaupankäynnissä. Rekisteröintihakemus perustuu nimen ”Gentse azalea” todistettuun maineeseen ruukkukasveina.
            
         
               (7)
            
            
               Saksa ilmoitti, että nimen ”Gentse azalea” rekisteröinti suojatuksi maantieteelliseksi merkinnäksi vaarantaisi laillisesti markkinoilla olevien tuotteiden olemassaolon luomalla kilpailuedun (markkinointiedun) kyseisen maantieteellisen alueen atsalean tuottajille muiden alueiden tuottajiin verrattuna. Mitään todisteita ei esitetty siitä, että nimeä ”Gentse azalea” käytettäisiin alueen ulkopuolella tuotettujen ruukkukasvien kaupassa tai että se olisi rekisteröity tavaramerkki tai suojattu kasvilajikkeen nimi. Nimeä ”Gentse azalea” on tämän lisäksi käytetty markkinoilla jo huomattavan pitkään.
            
         
               (8)
            
            
               Näiden tietojen perusteella nimitys ”Gentse azalea” olisi rekisteröitävä suojattujen alkuperänimitysten ja suojattujen maantieteellisten merkintöjen rekisteriin. Eritelmää ja yhteenvetoa muutetaan sen selventämiseksi, että nimeä ”Gentse azalea” käytetään ruukkukasveista.
            
         
               (9)
            
            
               Tässä asetuksessa säädetyt toimenpiteet ovat suojattuja maantieteellisiä merkintöjä ja alkuperänimityksiä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Rekisteröidään tämän asetuksen liitteessä I oleva nimitys.
   2 artikla
   Yhteenveto, joka sisältää eritelmän tärkeimmät kohdat, on tämän asetuksen liitteessä II.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 12 päivänä huhtikuuta 2010.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EUVL L 93, 31.3.2006, s. 12.
   
      (2)  EUVL C 198, 5.8.2008, s. 13.
   
      LIITE I
      Asetuksen (EY) N:o 510/2006 liitteessä II tarkoitetut maataloustuotteet:
      
         Luokka 3.5:   Kukat ja koristekasvit
      
      BELGIA
      Gentse azalea (SMM)
   
   
      LIITE II
      
         YHTEENVETO
      
      Maantieteellisten merkintöjen ja alkuperänimitysten suojasta annettu neuvoston asetus (EY) N:o 510/2006
      
         ”GENTSE AZALEA”
      
      EY-N:o: BE-PGI-005-0536–24.03.2006
      
         SAN ( ) SMM (X)
      
      Tässä yhteenvedossa esitetään tuote-eritelmän pääkohdat tiedotustarkoituksessa.
      1.   Jäsenvaltion toimivaltainen viranomainen:
      
      
                  Nimi
               
               
                  :
               
               
                  Vlaamse Overheid, Departement Landbouw en Visserij, Afdeling Duurzame Landbouwontwikkeling
               
            
                  Osoite
               
               
                  :
               
               
                  Ellipsgebouw, Koning Albert II-laan 35, Bus 40, 1030 Brussel, BELGIË
               
            
                  Puhelin
               
               
                  :
               
               
                  +32 25527884
               
            
                  Faksi
               
               
                  :
               
               
                  +32 25527871
               
            
                  Sähköposti
               
               
                  :
               
               
                  lieve.desmit@lv.vlaanderen.be
               
            2.   Ryhmittymä:
      
      
                  Nimi
               
               
                  :
               
               
                  Vereniging van Vlaamse Azaleatelers
               
            
                  Osoite
               
               
                  :
               
               
                  P/a Axelsvaardeken 29a, 9185 Wachtebeke, BELGIË
               
            
                  Puhelin
               
               
                  :
               
               
                  +32 93429126
               
            
                  Faksi
               
               
                  :
               
               
                  +32 93429214
               
            
                  Sähköposti
               
               
                  :
               
               
                  info@vaneetvelde.com
               
            
                  Kokoonpano
               
               
                  :
               
               
                  Tuottaja/jalostaja (X) muu (X)
               
            3.   Tuotelaji:
      
      
                  Luokka 3.5:
               
               
                  Kukat ja koristekasvit
               
            4.   Eritelmä:
      
      (yhteenveto asetuksen (EY) N:o 510/2006 4 artiklan 2 kohdan edellytyksistä)
      4.1   Nimi:
      
      ”Gentse azalea”
      4.2   Kuvaus:
      
      ”Gentse azalea” on myyntivalmis ruukkuatsalea (Azalea indica tai Rhododendron simsii), joka alkaa juuri saada väriä tai joka on nuppua edeltävässä vaiheessa. Sitä on saatavana erimuotoisena (pallomaisena pensaana, tavanomaisena ruukkuatsaleana tai korkearunkoisena, pyramidin muotoisena ja erikoismuotoisena), erivärisenä (muun muassa valkoinen, lohenpunainen, punainen, karmiininpunainen, vaaleanpunainen, purppura ja violetti) ja yksivärisenä tai kirjavana (raidallisena tai reunuksilla). Gentse azalea -kasville on tunnusomaista, että se on syntynyt perinteisiin ja monimuotoisuuteen perustuvan korkealaatuisen tuotantoprosessin tuloksena.
      Kasvin laadun takaa niiden etukäteen laadittujen laatukriteerien noudattaminen, jotka perustuvat tuotteen ominaisuuksiin (muun muassa nuppujen jakautuminen, värin näkyminen vähintään 80-prosenttisesti), käyttäjäystävällisyyteen (muun muassa kasteluveden valumisen estävä reunus), luotettavuuteen (muun muassa väritakuu) ja esteettiseen olemukseen (muun muassa raikas ja vihreä ulkonäkö). Tuote on tunnettu laadustaan, joka on monivuotisen perinteen, tietotaidon, laajan tutkimuksen ja ammattimaisen tiedotuksen tulosta.
      4.3   Maantieteellinen alue:
      
      Tuotantoalueeseen sisältyy koko Itä-Flanderin maakunta (jonka pääkaupunki on Gent).
      4.4   Alkuperätodisteet:
      
      Gentse azalea -kasvin on oltava peräisin yrityksistä, jotka on kirjattu hakemuksen tehneen ryhmittymän ylläpitämään rekisteriin. Tämä rekisteri luovutetaan toimivaltaiselle viranomaiselle. Rekisteröityneet yritykset ovat atsalean viljelijöitä (pistokkaasta täysikasvuiseen ”vihreään” atsaleaan asti tai vähintään vaiheeseen, jossa kasvi alkaa juuri saada väriä) ja myyjiä/kasvattajia (jotka kasvattavat ostamansa täysikasvuiset vihreät atsaleat kasvattamossa vähintään vaiheeseen, jossa kasvi alkaa juuri saada väriä).
      Jokaisen tuottajan, joka tuottaa Gentse azalea -ruukkuatsaleaa, on noudatettava Project Azalea Kwaliteit -hankkeen (PAK) mukaisia normeja. PAK-hankkeen tavoitteena on säilyttää korkealaatuinen Gentse azalea, ja se on keino kasvien laadun takaamiseen. Kukin rekisteröity yritys sitoutuu noudattamaan PAK:n mukaisia laatunormeja allekirjoittamalla laatusopimuksen ja saa tällöin osallistumisnumeron ja PAK-numeron. Rekisteröidyt atsalean viljelijät pitävät kutakin erää kohti viljelykorttia, kunnes ruukkukasvit ovat valmiita myyntiin. Viljelykortti takaa, että viljelymenetelmää ja laatunormeja sovelletaan. Kun vihreät atsaleat kuljetetaan kasvattamoon, ne varustetaan kyseisen erän viljelykortilla ja PAK-tarralla, jossa on PAK-numero. Viljelijä tai myyjä/kasvattaja kiinnittää myyntivalmiisiin ruukkukasveihin kohdassa 4.8 kuvatun merkin ennen kuin ne lähetetään yrityksestä eteenpäin.
      4.5   Tuotantomenetelmä:
      
      Gentse azalea -kasvin koko tuotanto (pistokkaista kukkiviin ruukkukasveihin) tapahtuu kohdassa 4.3 määritellyllä maantieteellisellä alueella.
      Gentse azalea lisääntyy pistokkaista tai varttamalla perusrunkoon. Pistokkaat peitetään välittömästi muovikelmulla, minkä jälkeen pistokasalustan lämpötila nostetaan alustan lämmitystä käyttäen 23–25 °C:seen.
      Viljely edellyttää kasvien säännöllistä latvomista. Siinä yhteydessä oksan ylin osa karsitaan, jotta oksa voi haarautua. Latvomiskertojen määrä määräytyy lopullisen tuotteen halutun koon mukaan. Viljelyn ensimmäinen vaihe (toiseen latvomiseen asti) tapahtuu peitettynä, jatkoviljely lopulliseksi tuotteeksi voi tapahtua peitettynä tai avomaalla. Vihreä atsalea, joka on saavuttanut toivotun loppuhalkaisijan, alkaa lopulta muodostaa nuppuja. Ensin kasvi on kuitenkin kylmäkäsiteltävä. Kylmäkäsittelyn keston perusteella Gentse azalea jaetaan erittäin varhain kukkiviin (15. elokuuta lähtien), varhain kukkiviin (1. joulukuuta lähtien), melko myöhään kukkiviin (15. tammikuuta lähtien) ja myöhään kukkiviin (15. helmikuuta lähtien) lajikkeisiin. Vihreän atsalean myynti alkaa sillä hetkellä, kun nuput ovat tarpeeksi kehittyneitä. Vihreitä ja kukkivia atsaleoita koskevat normit on määritelty Project Azalea kwaliteit -hankkeessa. Kukkivat atsaleat kasvatetaan hyötämällä tai kasvattamoissa. Sitä varten riittävästi kehittyneet ruukkukasvit siirretään vähintään 20 °C:n lämpötilaan, niitä kastellaan säännöllisesti ja valaistaan usein keinovalolla. Kasvien myynti alkaa vaiheessa, jossa kasvi alkaa juuri saada väriä, tai nuppua edeltävässä vaiheessa.
      4.6   Yhteys maantieteelliseen alueeseen:
      
      Gentse azalea -kasvin rekisteröintihakemus perustuu tuotteen maineeseen. Gentse azalea -kasvin tyypillinen viljely on historiallisten, luonnollisten ja inhimillisten tekijöiden yhdistelmän tulosta.
      Gentin alueesta on tullut viimeisen kahdensadan vuoden kuluessa atsalean tuotannon ja kaupan keskus Länsi-Euroopassa. Alueelle on myös keskittynyt kasveihin liittyvä tutkimus, tiedotus ja alihankinta.
      Historiallisten olosuhteiden lisäksi myös luonnonolosuhteet ovat olleet merkittävät atsalean viljelyn kehitykselle rajatulla maantieteellisellä alueella. Gentin alueella on lauha meri-ilmasto, joka soveltuu atsaleoiden tuotantoon. Lisäksi kasvit tarvitsevat läpäisevää maaperää. Atsalean viljely tapahtui etupäässä alustoilla, jotka koostuivat neulasista ja karikkeesta, joita alueella oli tarjolla.
      Gentiläinen puutarhuri Judocus Huytens toi vuonna 1774 atsaleoita Englannista Gentin alueelle. Englantilainen kapteeni Welbanck toi alun perin Azalea indican Englantiin vuonna 1808. Hyvin tärkeä tapahtuma, josta atsalea saa kiittää menestystään, oli Gentin maataloudellisen ja kasvitieteellisen seuran perustaminen vuonna 1808.
      Gentse azalea -kasvin maine käy ilmi seuraavasta:
      
                  —
               
               
                  Paroni Du Bois de Vroeylande esitteli ensimmäisen atsalean 6. helmikuuta 1819 pidetyssä näyttelyssä. Vuonna 1839 alettiin järjestää suuria viiden vuoden välein pidettäviä näyttelyitä, joissa oli kansainvälinen tuomaristo. Näyttelyitä järjestetään vielä nykyäänkin, ja ne tunnetaan ympäri maailmaa nimellä Gentse Floraliën (Gentin kukkanäyttely).
               
            
                  —
               
               
                  Louis Van Houttea voidaan nimittää pioneeriksi Gentse azalea -kasvin kehittämisessä, koska hän kehitti viljelytekniikkaa ja harjoitti jalostusta, minkä tuloksena syntyi monia uusia muotoja ja värejä. Louis Van Houtte julkaisi vuonna 1839 ensimmäisen luettelonsa, jossa mainittiin jo 97 Azalea indica -lajiketta.
               
            
                  —
               
               
                  Gentse azalea oli näytteillä Pietarin kukkanäyttelyssä 17. toukokuuta 1869.
               
            
                  —
               
               
                  Atsalean viljelystä tuli Gentin alueelle niin tärkeä, että vuonna 1881 aloitettiin Iconographie des azalées de l’Inde -nimisen atsalea-aikakauslehden julkaisu.
               
            
                  —
               
               
                  Georges Truffaut kirjoitti vuonna 1893 artikkelissaan ”Étude sur la culture et la végétation de l’Azalea indica”, että merkittävimmät atsaleaviljelmät sijaitsevat Belgiassa ja etenkin Gentin kaupungin ympäristössä.
               
            
                  —
               
               
                  Vuonna 1938 Gentissä julkaistiin 17.–19. joulukuuta järjestetyn kolmipäiväisen atsaleanäyttelyn kunniaksi postimerkki, jossa oli kuvattu atsalea.
               
            
                  —
               
               
                  Monista julkaisuista käy ilmi, että viljelijät pyrkivät saamaan aikaan mahdollisimman monia värejä ja muotoja ruukkukasveille. F. Peeters kirjoitti lokakuussa 1954 julkaistussa Maatalouslehdessä (Landbouwtijdschrift): ”Monet puutarhurit harjoittavat Gentille tunnusomaista atsaleanviljelyä. He kasvattavat monenlaisia lajikkeita, jotka eroavat toisistaan värin ja muodon suhteen (…)”.
               
            4.7   Valvontaelin:
      
      
                  Nimi
               
               
                  :
               
               
                  Federale Overheidsdienst Economie, K.M.O., Middenstand en Energie Algemene Directie Controle en Bemiddeling Tweede Afdeling Gespecialiseerde Diensten, Sectie A Controles Uitgaven EOGFL en Marktordening
               
            
                  Osoite
               
               
                  :
               
               
                  WTC III, Simon Bolivarlaan 30, 1000 Brussel, BELGIË
               
            
                  Puhelin
               
               
                  :
               
               
                  +32 22084040
               
            
                  Faksi
               
               
                  :
               
               
                  +32 22083975
               
            
                  Sähköposti
               
               
                  :
               
               
                  Dirk.Demaeseneer@economie.fgov.be
               
            4.8   Pakkausmerkinnät:
      Ruukkukasvit varustetaan merkillä, jossa on maininta ”Gentse azalea”, EU:n SMM-tunnus ja PAK-numero.